Ɛzukoalɛdeɛ 18
Kɛzi Yɛboa Yɛ Mediema Wɔ Anwongyelelɛ Nu Ɛ?
Saa esiane si a, Gyihova Alasevolɛ yɛ moalɛ nwo ngyehyɛleɛ ndɛndɛ fa boa bɛ mediema mɔɔ edwɛkɛ kɛdo bɛ la. Mɔdenlebɔlɛ ɛhye mɔ kile ɛlɔlɛ kpalɛ mɔɔ yɛlɛ yɛmaa yɛ nwo la. (Dwɔn 13:34, 35; 1 Dwɔn 3:17, 18) Ndenle boni a yɛdua zo yɛboa a?
Yɛye ezukoa yɛfa yɛboa. Mekɛ mɔɔ ɛhɔne kpole bie zile wɔ Dwudiya la, alumua Keleseɛnema mɔɔ wɔ Anteɔko la vale ezukoa hɔboale bɛ sunsum nu mediema ne mɔ. (Gyima ne 11:27-30) Zɔhane ala a, yɛte kɛ yɛ mediema mɔɔ wɔ ewiade ɛleka bie la ɛlɛyia anwongyelelɛ a, yɛdua asafo ne azo yɛye ndoboa na yɛfa yɛkɔboa menli mɔɔ anwo ɛhyele bɛ la.—2 Kɔlentema 8:13-15.
Yɛfa moalɛ mɔɔ hyia la yɛmaa. Mgbanyima mɔɔ wɔ ɛleka mɔɔ esiane kɛzi la kpondɛ asafo ne anu amra na bɛnea kɛ awie biala wɔ ɛkɛ mɔɔ debie anyɛ ye a. Bie a moalɛ nwo kɔmatii nea maa bɛmaa bɛ aleɛ, nzule kpalɛ mɔɔ bɛno, adɛladeɛ, dabelɛ yɛɛ ayile. Alasevolɛ dɔɔnwo mɔɔ kola yɛ ninyɛne mɔɔ hyia la tu bɛ nwo maa na bɛbɔ kakɛ bɛkɔyɛ moalɛ gyima ɛhye bie anzɛɛ bɛyɛ azua nee Belemgbunlililɛ Asalo ngakyile mɔɔ ɛzɛkye la boɛ. Koyɛlɛ mɔɔ wɔ yɛ ahyehyɛdeɛ ne anu nee kɛzi yɛyɛ gyima yɛbɔ nu la maa yɛkola yɛboɔboa ninyɛne mɔɔ hyia nee gyimayɛvoma nloa ndɛndɛ wɔ mekɛ mɔɔ hyia la anu. Yɛboa ‘bɛdabɛ mɔɔ yɛ nee bɛ lɛ diedi ko la’ ɛdeɛ, noko saa ɔkɛyɛ boɛ a yɛboa awie mɔ, ɔnva nwo kɛ bɛkɔ asɔne gyɛne la.—Galeehyeama 6:10.
Yɛboa bɛ sunsum nu na yɛkyekye bɛ rɛle. Menli mɔɔ esiane kɛdo bɛ la hyia arɛlekyekyelɛ titile. Wɔ mekɛ zɛhae anu, yɛnyia anwosesebɛ yɛfi Gyihova, “arɛlekyekyelɛ Nyamenle ne” ɛkɛ. (2 Kɔlentema 1:3, 4) Yɛfi anyelielɛ nu yɛfa Baebolo ne anu ɛwɔkɛ ne mɔ yɛkyekye menli mɔɔ bɛ anyelazo ɛwie la arɛle, na yɛmaa bɛnwu kɛ ɔnrɛhyɛ Nyamenle Belemgbunlililɛ ne bava esiane kɔsɔɔti mɔɔ fa nyanelilɛ nee amaneɛnwunlɛ ba la ara awieleɛ.—Yekile 21:4.
Duzu ati a esiane si a Alasevolɛ ne mɔ di nwolɛ gyima ndɛndɛ a?
Kɛzi yɛkola yɛkyekye menli mɔɔ kɛnyia bɛ ti la arɛle wɔ sunsum nu ɛ?
twi_Latn twi_Latn twi_Latn twi_Latn twi_Latn twi_Latn dyu_Latn bam_Latn